L-inizjattiva tal-lum mill-Istati Uniti tipprovdi okkażjoni għat-tnedija mill-ġdid tal-isforzi meħtieġa b'mod urġenti lejn soluzzjoni negozjata u vijabbli għall-konflitt bejn l-Iżrael u l-Palestina. L-Unjoni Ewropea ser tistudja u tevalwa l-proposti mressqa. Dan ser isir abbażi tal-pożizzjoni stabbilita tal-UE u l-impenn sod u magħqud tagħha għal soluzzjoni negozjata u vijabbli ta' żewġ stati li tqis l-aspirazzjonijiet leġittimi kemm tal-Palestinjani kif ukoll tal-Iżraeljani, waqt li jiġu rispettati r-riżoluzzjonijiet rilevanti kollha tan-NU u l-parametri maqbula internazzjonalment. L-UE tafferma mill-ġdid li hija lesta taħdem biex jerġgħu jibdew negozjati sinifikattivi biex jissolvew il-kwistjonijiet kollha dwar l-istatus permanenti u biex tinkiseb paċi ġusta u dejjiema. Hija tħeġġeġ liż-żewġ naħat biex juru, permezz ta' politiki u azzjonijiet, impenn ġenwin għas-soluzzjoni ta' żewġ stati bħala l-uniku mod realistiku biex jintemm il-konflitt.